עינת ארליך

עינת ארליך (נולדה ב-8 בנובמבר 1968) היא מנחת טלוויזיה, שחקנית וזמרת ישראלית. עינת ארליך נולדה וגדלה בנתניה. אביה חיים הוא יוצא פולין ואמה ריטה יוצאת טריפולי. את לימודיה התיכוניים עשתה בבית הספר התיכון טשרניחובסקי בעיר. ארליך התגייסה לצה"ל בשנת 1987, ואת שירותה הצבאי עשתה בלהקת פיקוד דרום לצידם של חיה סמיר, רמה מסינגר וירון כפכפי. לאחר שחרורה מהצבא השתתפה ארליך כשחקנית בכמה פרסומות לטלוויזיה ולקולנוע ואף הופיעה כזמרת ליווי של הזמר אלון אולארצ'יק והזמרת ירדנה ארזי. בשנת 1992 השתתפה בתשדיר הבחירות של מרצ - "ישראל רוצה שינוי". לחשיפה המשמעותית זכתה בשנת 1993 כשהחלה להנחות עם דורון נשר בתפקיד "ישראלה" את תוכנית האירוח, "שולחן ארוך עם דורון נשר", ששודרה בערוץ 1. באותה שנה, הצטרפה ארליך לצוות מנחי ערוץ הילדים לצידם של עודד מנשה, מיכל ינאי, שי אביבי ויעל אבקסיס, בו הנחתה עד 1995. ב-1993 השתתפה ארליך בפרסומת לתפוחים אדומים תחת הסלוגן "תפוח אדום גדול וזה הכל". ב-1994 היא הנחתה את הפסטיגל לצד עודד מנשה ויעל אבקסיס והתחרתה עם השיר "שים בננה על הראש" שזכה במקום השלישי. בשנת 1995 השתתפה בקלטות הווידאו לילדים "סבתא בישלה דייסה" (מבית "קלסיקלטת") ובאותה השנה החלה להנחות תוכנית ראיונות אישית, "שישי וחצי", בערוץ השני, תחת זכיינית השידור טלעד. ארליך המשיכה להנחות לאורך השנים בערוץ השני תוכניות אירוח ובידור כמו "שלישי וחצי", "נוצץ" ו"בראשית". בשנת 1997 הנחתה את תחרות הדוגמנות "סופרמודל" ששודרה בערוץ 2. בשנת 2003 החלה להנחות את תוכנית הראיונות "החיים יפים" החושפת את חייהם של הידוענים, ששודרה במשך שתי עונות. בשנת 2004 הוציאה קלטת אימון אישית. בשנת 2005 הנחתה ארליך את תוכנית המציאות של הוט 3 "מכל הבנות בעולם" ואת התוכנית "ללכת עד הסוף" בערוץ השני. בשנת 2006 עלתה סדרה תיעודית בהנחייתה בשם "סיפורים משמיים" שעקבה אחר ישראלים שחיים בחו"ל. ב-2007 עלתה תוכניתה "עד קצה העולם" ששודרה במסגרת שידורי רשת בערוץ 2 והתמקדה בדינמיקה הבעייתית הקיימת בין מדינות העולם המערבי למדינות העולם השלישי בעידן הגלובליזציה. הסדרה צולמה בגואטמלה, הפיליפינים, קניה ועוד. בשנת 2008 השתתפה בתוכנית המציאות "רוקדים עם כוכבים" לצד הרקדן אורון דהן. בשנת 2011 הנחתה את היכל התהילה בערוץ 24 לצד זוהר ישראל ובאותה שנה יצרה את הסרט התיעודי "כלה וחמות-סרט מלחמה" העוסק ביחסים המורכבים בין חמיות לכלות. בשנת 2012 הגישה את "מפונקים", תוכנית בת שני חלקים המתעדת אנשים בני שלושים שגרים בבית ההורים. התוכנית שודרה בערוץ 2, עבור הזכיינית רשת. בשנת 2015 התחילה להנחות את תוכנית הבידור ״הבילויים״ לצד אסף אטדגי בערוץ 24. בשנת 2016 שודר בערוץ 2 סרטה "מעורבבים", העוסק בבני הדור השני ממוצא מעורב אשכנזי ומזרחי. ב-2018 הצטלמה לקמפיין הלבשה תחתונה של חברת "דלתא גליל תעשיות". השתתפה בתוכנית "הישרדות VIP עונה 2", ששודרה ב-2019 ברשת 13, והייתה למודחת הרביעית בעונה (מקום 15). משנת 2021 משתתפת בסדרת הנוער "מקיף מילאנו" בתפקיד אלונה כץ. ב-1996 ארליך נישאה לעמית בכור, ולהם שתי בנות. בשנת 2014 השניים נפרדו. ארליך בזוגיות עם איש העסקים מייק אוקנין. ארליך מתגוררת בשכונת נווה צדק בתל אביב. עינת ארליך, במיזם "אישים" לתיעוד היצירה הישראלית עינת ארליך, במסד הנתונים הקולנועיים IMDb (באנגלית) עינת ארליך, באתר MusicBrainz (באנגלית) לירון שמם, ‏"זאת לא פרידה מקובלת, אני עדיין עושה לו כביסות", באתר ‏מאקו‏, 25 במרץ 2015 איתי סגל, זה לא הסיפור על האישה שמסתכלת על עצמה במראה ואומרת: 'את פצצה!', באתר "ידיעות אחרונות", 6 באוגוסט 2018 יוני פרוים, עינת ארליך: "בגיל 20 לא יכולתי להצטלם בהלבשה תחתונה", במדור "פנאי פלוס" באתר ynet‏, 6 ביולי 2018